የሀረሪ ክልል ምክር ቤት የ2 ነጥብ 3 ቢሊየን ብር በጀት እና የተለያዩ ሹመቶችን አጸደቀ
የሀረሪ ክልል ምክር ቤት ለሶስት ተከታታይ ቀናት ሲያካሂድ በነበረው 5ኛ ዙር 5ኛ ዓመት 1ኛ መደበኛ ጉባኤ የተለያዩ ሹመቶችና አዋጆችን በማፅደቅ ተጠናቋል።በዚህም መሰረት ምክር ቤቱ ለ2012 በጀት ዓመት ለክልሉ ስራ ማስፈጸሚያ የሚውል 2 ነጥብ 3 ቢሊየን ብር በጀት አፅድቋል።ትናንት አመሻሽ ላይ በተጠናቀቀው የክልሉ ም/ቤት ጉባኤ የምክር ቤቱ ዋና አፈ ጉባኤ አቶ አብዱልማሊክ በከር ሀገራዊ ለውጡን በአዲስ የለውጥ ሀይል ለማስቀጠል እንዲቻል ባቀረቡት የመተካት ጥያቄ መሰረት ምክር ቤቱ በምትካቸውም ወ/ሮ ሚስራ አብደላን የምክር ቤቱ ዋና አፈ-ጉባኤ አድርጎ ሾሟል።በተጨማሪም አቶ ሰለሞን ኩቹ ሮባን የክልሉ ምክትል ርዕሰ መስተዳድር እና የግብርና ልማት ቢሮ ሃላፊ አድርጎ ሾሟል።ምክር ቤቱ አቶ አብዱልሀኪም አብዱልማሊክ የከተማ ልማት፣ ቤቶችና ኮንስትራክሽን ቢር ሀላፊ፣አቶ በቀለ ተመስገን የሀረር ማዘጋጃቤት ዋና ስራ አስኬያጅ፣ አቶ አብዱልሀኪም አብዲ የገንዘብና ኢኮኖሚ ልማት ትብብር ቢሮ ሀላፊ፣ አቶ ናሲር ዩያ ሀሰን የሰላምና ፀጥታ አስተዳደር ቢሮ ሀላፊ፣ አቶ ዲኒ ረመዳንን የባህል ቅርስና ቱሪዝም ቢሮ ሀላፊ አድርጎ ሲሾም ሌሎች ሰባት የተለያዩ ሹመቶችንም ሰጥቷል።ምክር ቤቱ የክልሉ አዳዲስ የሴክተር መስሪያ ቤቶች አወቃቀርን እንደገና ለማደራጀትና ሥልጣንና ተግባራቸውን ዳግም ለመወሰን የቀረበውን አዋጅም መርምሮ አፅድቋል።በዚህም ቁጥራቸው ዘጠኝ የነበረው የክልሉ ካቢኔ ወደ 14 የክልል ካቢኔ አባላት ከፍ እንዲል መደረጉን ከሀረሪ ክልል መንግስት ኮሙዩኒኬሽን ጉዳዮች ፅህፈት ቤት ያገኘነው መረጃ ያመላክታል።